Deputatul PSD, Laurențiu Gîdei, a vorbit vineri în emisiunea Politica Zilei, moderată de Ioana Constantin, pe B1 TV, despre Cătălin Cîrstoiu, candidatul coaliției PSD-PNL la Primăria Capitalei.
Gîdei spune că medicul Cîrstoiu este un manager foarte bun și că e sigur că va câștiga alegerile. De asemenea, programul pentru București va fi gata în curând și va fi prezentat public.
"Este și un manager foarte bun și a demonstrat lucrul acesta, că a manageriat atâția ani unul dintre spitalele cele mai mari din România și cele mai apreciate din România. Deci este un manager foarte bun, care înțelege exact cum funcționează și proiectele europene, și lucrul cu oamenii, și problemele Bucureștiului, pentru că trăiește în București. Mai mult decât atât, se bucură de suportul unei echipe extrem de competente, din cele două partide, care vor ajuta la punerea în valoare a viziunii domniei sale pentru București și problemele pe care le are Bucureștiul", a precizat Laurențiu Gîdei.
"În ceea ce privește lansarea candidaturii și a programului pentru București, ele se vor fi definitivat foarte curând și va fi o lansare, așa cum merită un primar al Capitalei, o lansare în care bucureștenii vor afla exact ce își dorește domnul candidat pentru București. Sunt convins că va câștiga, bucureștenii au mare încredere în noi.
Dar, mai mult decât atât, să știți că legea în România prevede o lună de zile campanie electorală, tocmai asta înseamnă pentru a veni în fața alegătorilor și a-i convinge să te voteze pe tine și echipa ta. Decid e aia avem campanie electorală", a mai adăugat deputatul PSD.